Covid-19: Nóg ŉ minister uit die hospitaal ontslaanThulas Nxesi. Foto: Jairus Mmutle/GCIS Thulas Nxesi, minister van indiensneming en arbeid, is Dinsdagaand uit die hospitaal ontslaan. Hy is verlede week in die hospitaal opgeneem nadat hy met Covid-19 gediagnoseer is. “Al is die minister uit die hospitaal ontslaan, sal hy in selfkwarantyn bly totdat hy ten volle herstel het,” het Phumla Williams, woordvoerder van die kabinet, Dinsdag in ŉ verklaring gesê. “Ons is dankbaar dat die minister nou op die herstelpad is. Hy en sy familie wil alle Suid-Afrikaners bedank vir hul seënwense in die tyd dat hy in die hospitaal was.” Nxesi is die tweede minister wat binne ŉ week weens Covid-19 in die hospitaal opgeneem word. Gwede Mantashe, minister van minerale hulpbronne en energie, is Sondagaand uit die hospitaal ontslaan, ŉ week nadat hy weens Covid-19 opgeneem is. Mantashe en sy vrou het op 14 Julie positief getoets vir die koronavirus. Hy is op 20 Julie in die hospitaal opgeneem.